السكان لأصليين دؤسطراليا (بالنݣليزية: Indigenous Australians أولّا Aboriginal Australians) هوما الشعوب ولقبايل اللي سكنات فؤسطراليا شحال هادي، ومازال لدابا. كانو كايستعملو سلاح بحال لعصي دلبوميرانݣ باش يصيدو لحيوانات دلماكلة. مامعروفش منين جاو وكيفاش بانو فؤسطراليا، ولاكين كاينة تقديرات باللي جاو لتمّا من هادي 60 ألف عام أولّا كتر. بزاف ديال السكان لأصلين دؤسطراليا تعدبو فاش جاو لبريطانيين ولإرلانديين لبلادهوم بسباب لمرض اللي ماعمرهوم شافوه ولخسارة ديال لأرض دالصيد. أول ناس جاو لؤسطراليا جاو ليها من لجانوب الشرقي ديال آسيا. لعولاما ماعارفينش إيمتا بالضبط ولايني كايݣولو باللي راها بلقليلة خمسين ألف عام هادي. سافرو وسط لأدغال وهوما كايصيدو بالرماح ولبوميرانݣات وكانو كايقلبو على لماكلة بحال الربيع ولبخّوش. كانو عندهوم شوية ديال لممتلكات وكايصاوبو أي حاجة محتاجين ليها. هاد لمعيشة ولحياة ماكانتش كاتضر بلبيئة لمحساسة ديال ؤسطراليا. كان موهيم عند هاد السكان لأصليين يكونو النباتات ولحيوانات بخير وفصحة مزيانة. كاين عند هاد الناس طريقة فريدة باش كايعاودو لقصص ديالهوم: كايغنّيوهوم وكايديرو منهوم حجّايات كايدوزو من جيل للجيل اللي من موراه. فاش لبريطانيين جاو لعند هاد الناس، كانو كايسمّيو عليهوم لأصليين (بالنݣليزية: Aboriginals)، واللي كاتعني الناس اللي سكنو تمّا من الزمان لقديم. ليوما لأعداد ديالهوم كاتزيد، وكاين منهوم شي 650 ألف واحد.